Börn Hildar Magnúsdóttur frá Ólafsfirði sem lést 25. maí á þessu ári verða með sýningu á handverki Hildar í Arionbankahúsinu við Aðalgötu 14 í Ólafsfirði föstudaginn 6. desember 2019 kl. 20:00 – 22:00 . Sýningin verður einnig opin laugardaginn 7. desember og sunnudaginn 8. desember frá kl. 15:00 – 17:00 . Hildur Magnúsdóttir fæddist í Ólafsfirði 7. febrúar 1942 og bjó þar alla sína ævi . Hildur lést á þessu ári þann 25. maí s.l. Ung að árum sýndi hún strax áhuga og hæfileika til að fást við saumaskap og handavinnu af ýmsum toga . Hún lærði að búa til snið og sníða í föt . Hildur saumaði fatnað á sjálfa sig og síðar á börnin sín fjögur og ömmubörnin , bæði hverdagsfatnað , spariföt og grímubúninga . Einnig saumaði hún föt á dúkkur . Á meðan á sjúkradvöl hennar stóð á árunum 1972 - 1976 þá var handavinna af ýmsum toga afþreying í sjúkrastofunni , meðal annars að sauma í , hekla og prjóna dúkkuföt . Hildur sótti ýmis námskeið sem haldin voru í Ólafsfirði , til dæmis málun á keramik , tau og gler . Fjölmargir skemmtilegir og fjölbreyttir munir urðu til í gegnum árin sem skreyttu heimili þeirra Hildar og Jóhanns , eiginmanns hennar , bæði allt árið um kring sem á páskum og jólum . Hildur var á árum áður meðlimur í saumaklúbbi þar sem vinkonurnar skiptust á að bjóða heim , eins og þekkist enn í dag . Síðar varð Hildur ein af Tíunum sem er félagsskapur kvenna í bútasaum . Á síðari árum varð bútasaumurinn , jólasokkar og kortagerð hennar helsta viðfangsefni . Eftir Hildi liggja fjölmörg verk og stykki innan lands sem utan . Meðal annars saumaði hún veggmyndir og gaf til Hornbrekku , heimilis aldraðra , og í vallarhúsið í Ólafsfirði . Ósjaldan færðu hún og Jóhann afkomendum , ættingjum og vinum sínum að gjöf stykki sem Hildur vann að löngum stundum í saumaherberginu . Jóhann , með sínu smiðsauga , var oft sérstakur ráðgjafi í vali á efnum og samsetningu . Sérstakt markmið Hildar var að gefa öllum barnabörnum ( 14 ) og barnabarnabörnum ( 20 ) bútasaumsteppi og jólasokka eftir sig . Hildur Magnúsdóttir var sannur listamaður og vandvirk fram í fingurgóma og þessi yfirlitssýning á verkum hennar er óður eftirlifandi eiginmanns , barna og fjölskyldunnar til hennar . Verkin spanna nokkra áratugi og eru þversnið af arfleifð Hildar . Eftirlifandi eiginmaður Hildar Jóhann og börn þau , Aðalbjörg , Magnús Guðmundur , Helgi og Guðrún Pálína vona að gestir sýningarinnar skynji í gegnum verk Hildar hversu einstakur listamaður og framúrskarandi manneskja var þarna á ferðinni .